laion/Wikipedia-Exotic huggingface dataset:
בדיקת העמסת סוכר

העמסת סוכר היא בדיקה רפואית, שנערכת על מנת לאתר מקרים של סוכרת. במהלך הבדיקה הנבדק שותה תמצית סוכר, המעלה לו את כמות הסוכר בדם במידה ניכרת, ולאחר זמן עורכים לו בדיקת דם על מנת לבדוק עד כמה גופו הצליח להתמודד עם עומס הסוכר. ישנם מספר סוגים של בדיקות העמסות סוכר, אותן עושים בהתאם למצב הנבדק. העמסת סוכר היא בדיקה נפוצה אצל נשים בהריון, על מנת לשלול סוכרת בהריון. ישנם מספר סוגים של העמסת סוכר. הסוגים שונים זה מזה בכמות הסוכר אותה הנבדק צורך, כמה זמן עובר מבדיקת דם אחת לשנייה, והאם הבדיקה נערכת בצום. יש הבדלים בין הבדיקה המיועדת לאבחון סוכרת, ולבין הבדיקה שעושים לנשים בהריון. בדיקה זו היא הבדיקה הסטנדרטית, המיועדת לאתר סוכרת מסוג 2, וכמעט אינה בשימוש לאיתור סוכרת הריון. בבדיקה זו הנערכת בצום, ראשית עושים בדיקת דם, שהתוצאות שלה מושוות לתוצאות אחר כך. הנבדק שותה משקה ממותק המכיל 75 גרם סוכר (גלוקוז), ואז נבדק לאחר שעתיים. במקרה בו התוצאה היא פחות מ-140 מ"ל גלוקוז לדציליטר של דם (מ"ג/ד"ל) התוצאה תקינה. בין 140–199 מ"ג/ד"ל נקראה סבילות נמוכה לגלוקוז (מצב טרום סוכרתי) והיא עלולה להתפתח לסוכרת אם לא תטופל. ותוצאה של מעלה ל-200 מ"ג/ד"ל מעידה על סוכרת ברורה. בדיקה זו מומלצת לנשים בהריון בשבועות 24–28. הבדיקה נערכת ללא צום. הנבדקת שותה משקה ממותק המכיל 50 גרם סוכר, ולאחר שעה בדיוק עושים לה בדיקת דם. זוהי העמסת סוכר חלקית, והיא מצביעה על מקרים בהם התוצאות גבוליות ויש צורך בבדיקה מלאה. תוצאה של פחות מ-130 מ"ג/ד"ל מצביעה על תוצאה תקינה. תוצאה שבין 130–140 מ"ג/ד"ל, היא גבולית, ואילו מעל ל 140 מ"ג/ד"ל היא תוצאה לא תקינה. בדיקה זו נערכת במצבים בהם בבדיקה החלקית עולה החשד כי יש סוכרת (במקרים בהם התוצאות של הבדיקה החלקית קיצוניות, כמו מעל ל-200, אין צורך בבדיקה נוספת לאשש את קיומה של סוכרת). הבדיקה נערכת לאחר צום. הנבדקת שותה משקה ממותק המכיל 100 גרם סוכר, ונעשות מספר בדיקות דם. אחת לפני לקיחת הסוכר (עדיין בצום), ואז עוד שלוש בדיקות לאחר שעה, שעתיים ושלוש שעות משתיית הסוכר. סוכרת מאובחנת כאשר לפחות שתי תוצאות אינן תקינות. תוצאות תקינות הן עד 95 מ"ג/ד"ל לאחר הצום, 180 מ"ג/ד"ל, כעבור שעה, 155 מ"ג/ד"ל כעבור שעתיים, ו-140 מ"ג/ד"ל לאחר שלוש שעות. מדיה וקבצים בנושא בדיקת העמסת סוכר בוויקישיתוף בדיקת העמסת סוכר, באתר אנציקלופדיה בריטניקה (באנגלית) בדיקות העמסת סוכר, דף שער בספרייה הלאומית העמסת סוכר- מבט כללי, מתוך אתר קופת חולים מכבי. העמסת סוכר בהריון, מתוך אתר קופת חולים כללית. בדיקת העמסת סוכר- סוכרת- כל המידע בדיקות סוכר בדם:העמסת סוכר, ומדידת סוכר בדם, מתוך אתר כמוני. הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
יחסי אוסטריה–קטר

יחסי אוסטריה–קטר הם היחסים הדיפלומטיים שבין רפובליקת אוסטריה לבין מדינת קטר. היחסים העיקריים בין אוסטריה לבין קטר הם היחסים הכלכליים, בין שתי המדינות התרחש סחר אדיר של 250 מיליון דולר בשנת 2015, הסכום כמעט והכפיל את עצמו משנת 2014. בשתי המדינות קיימת קהילה קטנים של אזרחי המדינה השנייה, הקהילה האוסטרית בקטר מתחילה לגדול לעומת הקהילה הקטרית הדועכת באוסטריה. מספר ההולך וגדל של חברות אוסטריות מעורבות בשוק הקטרי במגוון דרכים: פעילות, השקעה ועוד, שתי חברות משמעותיות הפועלות בקטר הן חברה לניקוי מים, זו האחראית לסינון המים שמגיעים לצנרות בקטר, וחברה האחראית על כל ציוד הביטחון בנמל התעופה הבין-לאומי חמד. אוסטריה מיוצגת בקטר בדרג השגרירות באמצעות שגרירות רשמית שהיא מחזיקה ברובע וסט ביי שבדוחה, בירת המדינה. קטר מיוצגת באוסטריה בדרג השגרירות באמצעות שגרירות רשמית שהיא מחזיקה בווינה, בירת המדינה. מדיה וקבצים בנושא יחסי אוסטריה–קטר בוויקישיתוף * Qatar Embassy in Vienna - Austria אחמד חולה, Austria to bolster ties with Qatar, גאלף טיימס, 15 בנובמבר 2016 Qatari –Austrian relations, אתר משרד החוץ הקטרי Austria to bolster ties with Qatar, דה פנינסולה, 2 בדצמבר 2016 EMBASSY OF AUSTRIA IN DOHA, QATAR EMBASSY OF QATAR IN VIENNA, AUSTRIA
אורתוקלז

אורתוקלז (באנגלית: Orthoclase, מיוונית "שבירה ישרה" בשל הזווית בין מישורי הפצילות) הוא מינרל השייך למשפחה של מינרלים בקבוצת הפלדספטים (פצלות השדה) המכילים אשלגן. האורתוקלז נמנה בין המינרלים החשובים ביותר שמהם בנויים סלעי היסוד. קבוצת פצלות השדה שהאורתוקלז הוא חלק ממנה מכילה מינרלים טקטוסיליקטים - סיליקטים במבנה מרחבי. כמו הקוורץ, בנויים מינרלים אלה מארבעה ארבעונים, אלא שבעוד שבקוורץ כל הארבעונים בנויים מ־SiO4, בפצלת השדה מחליף אטום אלומיניום את אטום הצורן באחד הארבעונים. משום שהצורן הוא ארבע־ערכי בעוד שהאלומיניום הוא שלוש־ערכי נדרש פיצוי חשמלי. באורתוקלז הפיצוי החשמלי בא בצורת קטיון אשלגן. קיימים בטבע שלושה פולימורפים (סוגים בעלי הרכב כימי זהה, אך בעלי מבנה שונה) של פצלות השדה המכילים אשלגן: אורתוקלז, סנידין ומיקרוקלין. לכולם אותה נוסחת מבנה כימי: KAlSi3O8, והם מכונים באנגלית בשם הכללי K-Spar (הסימון הכימי לאשלגן וקיצור המילה האנגלית לפצלת השדה Feldspar). האבחנה בין הפולימורפים בלי מכשור מעבדה, כדוגמת סריקה באמצעות קרני רנטגן, אינה פשוטה. המיקרוקלין יכול להופיע לעיתים בגוון ירוק (מינרל המכונה אמאזוניט) ולעיתים מופיעה בו תופעה של גבישים תאומים בצורת לוחיות מקבילות, אבל האמצעי המזהה הכמעט יחיד הוא המסלע בו מוצאים את המינרל. מכיוון שכל אחד מהסוגים מתגבש בטמפרטורה אחרת הסלע שייווצר יהיה שונה. הסנידין מתגבש בחום גבוה של מעל ל-900°C, ולכן מופיע בסלעים שנוצרו תוך כדי התקררות מהירה, בעיקר בסלעים וולקניים פלסיים כדוגמת אובסידיאן, ריוליט וטרכיט. האורתוקלז מתגבש בחום שבין 900°C ל-500°C, ומופיע בסלעים שהתקררו לאט יותר כדוגמת גרניט וסיאניט. המיקרוקלין מתגבש בטמפרטורות של כ-400°C ומטה ומופיע בסלעים שהתקררו לאט כמו גרניט סיאניט ובפגמטיטים. משום שהסנידין מתגבש בטמפרטורות גבוהות, קיימת רמת אי סדר גבוהה בצורת הסידור של אטומי הצורן והאלומיניום, והתוצאה - התגבשות במערכת גבישית המונוקלינית. רמת הסדר עולה באורתוקלז, המתגבש אף הוא במערכת הגבישית המונו קלינית. ברמת הטמפרטורות הנמוכות מתגבש סוג מיוחד של אורתוקלז הקרוי אדולריה שהמבנה שלו מסודר יותר. המיקרוקלין, המתגבש בטמפרטורות הנמוכות אף יותר, ולכן רמת הסדר בו היא הגבוהה ביותר, מתגבש במבנה הטריקליני שהוא בעל הסימטריה הנמוכה יותר. בישראל ניתן למצוא אורתוקלז בסלעי הגרניט של אזור אילת. באורתוקלז נעשה שימוש בתעשיית החרסינה וכרכיב באבקת ליטוש. אדולריה, סוג מיוחד של אורתוקלז, מפגין תופעה אופטית מיוחדת של ברק בגוונים שונים בשל תכלילים של פצלות שדה שונות. אבן מסוג זה (בייחוד בגוון כחלחל) מכונה אבן ירח, מבוקשת כאבן חן, ונעשה בה שימוש בתעשיית התכשיטים. בארצות הברית, באוסטרליה ובתאילנד אבן ירח היא אבן ההולדת התחליפית של חודש יוני. אורתוקלז באתר webmineral אורתוקלז, באתר אנציקלופדיה בריטניקה (באנגלית) זו אינה טעות, רמת סדר גבוהה יותר יוצרת מבנה פחות סימטרי.
עונת 1940 בליגת ארץ ישראל בכדורגל

עונת 1940 בליגת ארץ ישראל בכדורגל (כונתה גם ליגה א') הייתה העונה השביעית של הליגה הבכירה בכדורגל בארץ ישראל במהלך תקופת המנדט. הליגה הייתה הליגה הבכירה שהתקיימה בארץ ישראל בשנים אלו, ומתחתיה שיחקו בליגה ב'. העונה החלה ב-27 בינואר 1940 והסתיימה ב-29 ביוני 1940. על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדרוג בטבלה על פי ממוצע השערים. בליגה זו היו 8 קבוצות במחוז תל אביב (שנחשבה לאליפות הארצית) ו-5 קבוצות במחוז ירושלים. בתום העונה סיימה הפועל תל אביב במקום הראשון וזכתה באליפות. בעונה זו לא היו ירידות ליגה. מלך השערים היה אברהם שניידרוביץ' ממכבי נס ציונה עם 21 שערים לעונה זו. ליגה א', לוח משחקים מחזור ראשון, המשקיף, תאריך: 26.1.1940 שבוע בספורט, סיום עונת הכדורגל, הבקר, תאריך: 28.6.1940 הפועל תל אביב אלוף ארץ-ישראל ל-1940, לפני סיום העונה, דבר, תאריך: 14.6.1940
אגף ההדרכה (משטרת ישראל)

אגף ההדרכה הוא אגף מטה במשטרת ישראל האחראי על ההכשרה העיונית והמעשית של כלל השוטרים, לוחמי משמר הגבול והמפקדים, לאורך מסלול שירותם במשטרה. האגף נחנך באוקטובר 2017 ומפקדו הראשון היה ניצב אבשלום פלד. בספטמבר 2024 נכנסה לתפקידה ניצב הדס שפירא-מדמוני. אגף ההדרכה כולל את המכללה הלאומית לשוטרים וחטיבת ההדרכה. האגף אחראי מקצועית על בסיס ההדרכה של משמר הגבול ועל בתי הספר המקצועיים במשטרה. "הקמת אגף ההדרכה - מהלך אסטרטגי", אתר משטרת ישראל, 22 באוקטובר 2017
דוד לזר

דוד ג'יימס לזר (נולד ב -1957) הוא רב ומחנך יליד ארצות הברית, רב בית הכנסת "אור המדבר" בפאלם ספרינגס, שבקליפורניה. משרת קהילות בישראל ובאירופה למעלה משלושים שנה. לזר גדל במשפחה יהודית קונסרבטיבית-ליברלית בלוס אנג'לס, אך פנה לעבר היהדות האורתודוקסית בשנות העשרה שלו. לאחר שסיים את שירותו הצבאי בישראל בשנת 1980, היה ממקימי ההתנחלות גן אור ברצועת עזה. שם הוא פגש את אשתו סשה מייגרס, עולה מהולנד, הם התחתנו בקיץ 1981, ואז עברו לירושלים בשנה שלאחר מכן. לזר התחנך בישיבת כרם ביבנה, שם שילב לימודי יהדות ושירות בשריון בצה"ל. סיים תואר ראשון במקרא באוניברסיטה העברית וסמיכה לרבנות ותואר שני בלימודי יהדות ב-1993 ממכון שכטר למדעי היהדות. כמו כן, היה עמית במכון מנדל למנהיגות (בשנים 1998–2000). לפני שכיהן כרב בקהילת אור המדבר, לזר שימש במשך יותר משני עשורים כרב קהילתי ומחנך בירושלים, תל אביב וסטוקהולם. בירושלים כיהן לזר כמנהל חינוך ב"קהילת מבקשי דרך" של יהדות רקונסטרוקציוניסטית והיה רב "קהילת יער רמות" של התנועה המסורתית בישראל. הוא חצה את עולם האורתודוקסיה וחזר לשורשיו היהודיים הליברליים, והפך לרב קונסרבטיבי בשנת 1993. בהמשך עבר לתל אביב, שם היה המנהיג הרוחני של "קהילת תפארת שלום" גם של התנועה המסורתית. במהלך הקריירה שלו, לזר היה פעיל בארגונים רבים ללא מטרות רווח למשל כוח המשימה הישראלי לאיידס, הבית הפתוח בירושלים והאסיפה הרבנית. החל משנת 2001 הוא משיא זוגות חד-מיניים. משנת 2010 עד 2013, לזר היה רב הקהילה היהודית בסטוקהולם, שוודיה. לזר שימש כר מחנך ומרכז בית המקדש היהודי במקדש ישעיהו בפאלם ספרינגס, קליפורניה עד סוף 2018, אז הקים את "אור המדבר", ארגון המוקדש לפיתוח זהות יהודית רוחנית באזור פאלם ספרינגס. לזר עבד לאורך השנים במגוון רחב של מסגרות חינוכיות כמו תל"י, מחנה רמה בקליפורניה וקנדה, כמו גם בתנועות הנוער נוע"ם ויהודה הצעיר. הוא המנהל המייסד של עמותת רקמ"ה לפיתוח מנהיגות קהילתית רוחנית. בעודו בסטוקהולם, מלבד מילוי תפקידו הקבוע בהובלת התפילה בבית הכנסת הגדול, לימוד וייעוץ של חברי הקהילה, לזר היה פעיל במען סיוע ודיאלוג בין-דתי. בזכות גישתו לנושאים אלה, הופק סרט תיעודי עלילתי עליו בשנת 2013. "הרב החדש", העוקב אחר עבודתו של לזר בקהילה היהודית בסטוקהולם. הסרט הופק ובוים על ידי אירן לופז וסטפן הנריקסון, והושלם בשנת 2017. מדיה וקבצים בנושא דוד לזר בוויקישיתוף אורלי הלפרן, רב קונסרווטיווי, עו"ד ערבי ופסיכולוג הומו זה כבר יותר מדי, באתר הארץ, 23 בנובמבר 2002 עמירם ברקת, היום נסמיך רבנים הומואים, מחר הם עוד יערכו נישואים חד מיניים, באתר הארץ, 18 במרץ 2003 יובל בן-עמי, לצלילי הברירה הטבעית בתל אביב, עיר הקודש, באתר הארץ, 7 בינואר 2006 עמירם ברקת,דפנה ברמן, מנהיגים דתיים: מצעד גאווה בי-ם יגרום לשפיכות דמים, באתר הארץ, 30 במרץ 2005 [[קטגוריה:מייסדי מושבים]
Madonna: Tears of a Clown

Madonna: Tears of a Clown הוא סיבוב הופעות של הזמרת-יוצרת האמריקאית מדונה, שהתקיים לראשונה בתיאטרון הפורום במלבורן, אוסטרליה ב-10 במרץ 2016. הזמרת לא כללה את אוסטרליה במהלך חמשת סיבובי ההופעות הקודמים שלה, עד לסיבוב ההופעות "Rebel Heart Tour", ולכן היא יצרה את המופע הזה עבור המעריצים האוסטרלים שלה, מאחר שהם חיכו לה בכליון עיניים. מדונה הסבירה שהרעיון שמאחורי דמעות הליצן היה לשלב מוזיקה וסיפורים, בהשפעת ליצנים. כרטיסים למופע הראשון היו זמינים לחברי מועדון המעריצים הרשמי של מדונה, "Icon", והם היו בלתי ניתנים להעברה, כששם האדם הודפס עליהם. ההופעה הראשונה שנכללה בסיבוב התחילה בעיכוב של ארבע שעות, מכיוון שמדונה ערכה באותו זמן חזרות. המופע הציג בתוכו את מדונה, כשהיא לבושה כליצן ושרה את שיריה, ובסמוך לכך סיפרה גם בדיחות. המופע זכה לשבחים רבים, וביקורות חיוביות ממבקרי המוזיקה שהעריכו את אופי הווידוי המופשט שלו ואת בחירת השירים ושילוב הקומדיה. מדונה הפריכה דיווחים על היותה שיכורה על הבמה, וכינתה אותם כ-"כוזבים" ו"סקסיסטיים". היא חידשה את המופע ב-2 בדצמבר 2016, והופיעה במיאמי, ארצות הברית. בהופעה שהתקיימה שם מכרה מדונה ציורים, וחפצי אומנות, עבור תרומות. מדיה וקבצים בנושא Madonna: Tears of a Clown בוויקישיתוף "Madonna Tours: Madonna's World Tours | all about Madonna". all about Madonna (באנגלית אמריקאית). נבדק ב-2017-12-22. Madonna Rebel Heart Tour | SHOWTIME, SHO.com (באנגלית) (ארכיון) "Madonna played a gig dressed as a clown and rode a child's tricycle around the stage". The Independent (באנגלית בריטית). 2016-03-10. נבדק ב-2017-12-22. Madonna tears of a clown, Madonna News (באנגלית) "Is 'Madonna: Tears of a Clown' a Laughing Matter?". PopMatters (באנגלית). 2016-05-03. נבדק ב-2017-12-22. M-WORLD (2016-12-03), Madonna: Tears of a Clown // LIVE in Miami, נבדק ב-2017-12-22 Funky Lee (2016-03-11), Madonna - Tears of a Clown Melbourne March 2016 - 1HR Snippets. The Forum Australia by Funky-Lee, נבדק ב-2017-12-22 "Madonna: Tears of a Clown – a gushing review". The Vue Post (באנגלית אמריקאית). 2016-03-11. נבדק ב-2017-12-22. Madonna - Tears Of A Clown - Live In Miami, Discogs (באנגלית)
אגף תכנון וארגון

אגף תכנון וארגון הוא אגף מטה במשטרת ישראל שייעודו יזום תהליכי תכנון לבניין הכוח והפעלתו, להובילם ולערוך בקרה על יישומם. שורשו של האגף באגף הארגון שהוקם בשנת 1950, בראשות עמוס בן-גוריון, וריכז את ענייני ההדרכה, התכנון והארגון של המשטרה. בשנת 1958 ביקש המפכ"ל לבטל את האגפים במטה הארצי, אולם הביטול לא יצא אל הפועל ואגף הארגון כלל אחרי הרה-ארגון את אגף השיטור ואת אגף כח אדם. בשנת 1969 עבר האגף לירושלים. בשנות ה-70 הפך אגף הארגון ל"אגף המבצעים" והושם דגש על משימות של ביטחון פנים. בשנת 1980 הוקם מנהל תכנון וארגון במשטרה. בשנת 1988 הוקם אגף תכנון וארגון על בסיס מינהל תכנון וארגון. על פי אתר משטרת ישראל תפקידי האגף כוללים בין היתר: ריכוז עבודות המטה בתחום התכנון והארגון ריכוז עבודת המטה להגדרת יעדי משטרת ישראל הערכת מצב כוללת של המשטרה והסביבה החיצונית לה ביצוע מחקר אסטרטגי לשם סיוע בגיבוש מדיניות וקביעת סדרי עדיפויות בארגון הכנת תוכנית העבודה הרב-שנתית והשנתית של המשטרה גיבוש מדיניות הארגון, כולל קביעת הייעוד, התפקידים והמבנה של יחידות המשטרה, ופרסומם במסגרת של פקודות ארגון ריכוז עבודת המטה לגיבוש פקודות משטרת ישראל תכנון, תקנון והקצאה של משאבי משטרת ישראל בתחומי כוח אדם, רכב, אמצעים ותקציב ניהול התקציב השוטף של משטרת ישראל גיבוש מדיניות פריסה כוללת של יחידות המשטרה פיתוח כלי ניהול המבוססים על נתונים משטרתיים ונתונים שמקורם מחוץ למשטרת ישראל עריכת מחקר סטטיסטי ואספקת שירותים בתחום זה לגורמי משטרה ולגורמים מחוץ לה בקרה לבדיקת ההלימה בין תכנון התהליכים לבניין הכוח והפעלתו לבין יישומם תחת האגף פועלים מספר מחלקות, מדורים ויחידות: מחלקת אסטרטגיה - כוללת את מדור מדיניות אסטרטגית, מדור מחקר סטטיסטי מחלקת משאבים - כוללת את מדור תכנון תקציבי, מדור תקציבי קניות פיתוח ומדור תקינה מחלקת תכנון - כוללת את מדור תכנון, מדור ארגון ומדור ארגון ושיטות היחידה לבקרה ותורה היחידה ליישום ההתייעלויות במשטרת ישראל היחידה לפרסום פקודות המשטרה המדור לתשתית ופריסה גבריאל נגל - 1988 - 1991 שי צ'ילאג - 1991 - 1993 ישראל אפרת - 1993 - 1996 הרצל יוסוב - 1996 - 1999 יעקב בורובסקי - 1999 - 2001 אריק יקואל - 2001 - 2006 דוד קראוזה - 2006 - מאי 2011 דני חן - מאי 2011 - ינואר 2016 צבי טסלר - ינואר 2016 - פברואר 2019 יוסי בכר - פברואר 2019 - פברואר 2021 דני קריבו - פברואר 2021 - מאי 2023 יוסי רופא - יוני 2023 - מכהן אגף תכנון וארגון, אתר משטרת ישראל ריאורגניזציה באגף החקירות במשטרה, הארץ, 8 במרץ 1950 אורי דן, שנויים מרחיקי־לכת במשטרה, מעריב, 24 באוגוסט 1958 ב־12 באוקטובר יופעלו השינויים במבנה המשטרה, דבר, 27 באוגוסט 1958 המטה הארצי של המשטרה עבר "צולע" למזרח ירושלים, מעריב, 19 באוגוסט 1969 דוד ליבאי, המשטרה נחנקת מעודף תפקידים, דבר, 10 במאי 1978 ראובן שפירא, יחידות מג"ב יוצאו מנמל חיפה, דבר, 2 במאי 1980
יחסי ארצות הברית – סרביה

היחסים הסרבים-אמריקאים הם יחסים בילטרליים בין ממשלותיהן של ארצות הברית של אמריקה והרפובליקה של סרביה שהחלו לראשונה ב-1882. בין השנים 1918 ו-2006 קיימה ארצות הברית יחסים עם ממלכת יוגוסלביה, הרפובליקה הפדרלית הסוציאליסטית של יוגוסלביה, הרפובליקה הפדרלית של יוגוסלביה (לימים סרביה ומונטנגרו), שסרביה נחשבת ליורשתה המשפטית. בשלהי המאה ה-19 ניסתה ארצות הברית לנצל את נסיגה של האימפריה העות'מאנית מהבלקן תוך כינון יחסים דיפלומטיים עם מדינות הלאום החדשות של האזור, בהן סרביה. שתי המדינות היו בעלות ברית במלחמת העולם הראשונה. לאחר המלחמה, סרביה התאחדה עם מונטנגרו ושטחים שהיו בעבר בידי האימפריה האוסטרו-הונגרית על מנת ליצור מדינה סלאבית דרומית מאוחדת, שתיקרא בשם יוגוסלביה. ליוגוסלביה היו יחסים דיפלומטיים עם ארצות הברית עד ראשית מלחמת העולם השנייה. במהלך מלחמת העולם השנייה ביוגוסלביה, ארצות הברית תמכה בצ'טניקים המלוכנים על פני יריביהם, הפרטיזנים הקומוניסטים. הצ'טניקים הפסידו בסופו של דבר לפרטיזנים ויוגוסלביה הפכה למדינה קומוניסטית חד-מפלגתית כאשר יוסיפ ברוז טיטו עומד בראשה. מיד לאחר המלחמה, היו ליוגוסלביה וארצות הברית יחסים דיפלומטיים בקושי. תום המלחמה הביא גם להגירה המונית של פליטים מיוגוסלביה, שרבים מהם היו סרבים שהגיעו בסופו של דבר אל אמריקה. הגירה זו עזרה ליצור את התפוצה הסרבית הגולה בארצות הברית. חלק מן הפליטים הסרבים שהתיישבו בארצות הברית לאחר מלחמת העולם השנייה היו גולים אנטי-קומוניסטים שניסו לערער את טיטו במהלך המלחמה הקרה, תוך שימוש בארצות הברית כמקום למטרתם האנטי-קומוניסטית. במהלך התפרקותה של יוגוסלביה התערבה ארצות הברית בסכסוכים לוחמניים וכלכליים כאחד בבלקן, בייחוד בסרביה, שנודעה אז כ"רפובליקה הפדרלית של יוגוסלביה" (אחת ממדינות שירשו את הרפובליקה הסוציאליסטית פדרלית של יוגוסלביה). ארצות הברית הטילה סנקציות הרפובליקה הפדרלית והובילה את מסע ההפצצות של ארגון האמנה הצפון-אטלנטית נגד יוגוסלביה ב-1999. בתקופה זו פרץ גל נוסף של הגירה סרבית, ופליטים סרבים רבים עקרו לארצות הברית. בשנות ה-2000 היחסים של ארצות הברית עם הרפובליקה הפדרלית של יוגוסלביה הושבו על כנם, אך מצב זה השתנה כאשר מונטנגרו פרשה מהאיחוד ב-2006, ולאחר מכן סרביה הייתה המדינה היחידה מבין הרפובליקה האחרונה של יוגוסלביה שקיימה עם ארצות הברית יחסים. קוסובו הכריזה באורח חד-צדדי על עצמאות מסרביה בפברואר 2008, מהלך בו הכירה ארצות הברית. מדיה וקבצים בנושא יחסי ארצות הברית – סרביה בוויקישיתוף אתר האינטרנט הרשמי של שגרירות ארצות הברית בסרביה (באנגלית ובסרבית) אתר האינטרנט הרשמי של שגרירות סרביה בארצות הברית (בסרבית ובאנגלית) היסטוריה של היחסים, באתר "Office of the Historian" (באנגלית) שגרירי ארצות הברית בסרביה, באתר NNDB (באנגלית) על סרביה, באתר תוכנית הפיתוח של האומות המאוחדות (באנגלית)
עונת 1941/1942 בליגת ארץ ישראל בכדורגל

עונת 1941/1942 בליגת ארץ ישראל בכדורגל (כונתה גם ליגה א') הייתה העונה השמינית של הליגה הבכירה בכדורגל בארץ ישראל במהלך תקופת המנדט. הליגה הייתה הליגה הבכירה שהתקיימה בארץ ישראל בשנים אלו, ומתחתיה שיחקו בליגה ב'. העונה חזרה לאחר שנפסקה בעונה שעברה, עקב סכסוך בין מרכזי הפועל ומכבי במסגרת ההתאחדות לכדורגל. כתוצאה מזאת בעונת 1940/1941 הקבוצות קיימו משחקי ידידות ומשחקי גביע בלבד. העונה הסדירה החלה ב-13 בספטמבר 1941 והסתיימה ב-4 בספטמבר 1943. על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדרוג בטבלה על פי ממוצע השערים. בליגה היו 14 קבוצות ממספר מחוזות שונים, וזו הייתה תחרות הליגה הגדולה והארוכה ביותר ששוחקה עד לשנה זו. לאחר העונה הסדירה נכנסו 2 הקבוצות הראשונות מכבי תל אביב, ומכבי ראשון לציון לפלייאוף, ביחד עם קבוצת הומנטמן ירושלים ממחוז ירושלים, כאשר כל קבוצה פוגשת את היריבה בבית ובחוץ. הפלייאוף שוחק בפועל בין 11 בספטמבר 1943 ל-3 באוקטובר 1943, והתקיים במקביל למשחקי הליגה של 1943/1944. לאחר 2 המפגשים הראשונים בהם ניצחה מכבי תל אביב את מכבי ראשון לציון, נפגשה קבוצת הומנטמן ירושלים מול מכבי ראשון לציון וסיימה בתוצאות תיקו 3-3. לאחר מכן הקבוצה הירושלמית לא הופיעה ל-2 המשחקים הבאים שלה מול מכבי תל אביב - הופרשה מהמשחקים בפלייאוף בעל כורחה כעונש מבית הדין, וספגה 3 הפסדים טכניים למפגשים שנותרו לה בפלייאוף, מה שמעשית נתן לקבוצת מכבי תל אביב את תואר האליפות. בעונה זו לא היו ירידות ליגה. מלך השערים לעונה זו היה הרצל פריצנר ממכבי תל אביב שכבש 18 שערים. בית"ר תל אביב - הפועל ראשון לציון ניתן 0-0 ללא נקודות פעילות הקבוצה הופסקה לאחר 6 מחזורים ויריבותיה ניצחו טכנית את שאר המשחקים דגל ציון תל אביב - הפועל ראשון לציון ניתן 0-0 ללא נקודות פעילות הקבוצה הופסקה לאחר 7 מחזורים ויריבותיה ניצחו טכנית את שאר המשחקים פעילות הקבוצה הופסקה לאחר 9 מחזורים ויריבותיה ניצחו טכנית את שאר המשחקים דגל ציון ירושלים - כריסטיאן קלאב ניתן 0-0 ללא נקודות נעדרה 3 פעמים והוצאה מהליגה עם הפסדים טכניים ביתרת משחקיה עזבה את הליגה בתחילת הסיבוב השני. נוצחה טכנית ביתרת משחקיה פעילות הקבוצה הופסקה וכל 4 משחקיה בוטלו כל 5 משחקיה של אליצור ירושלים בוטלו והקבוצה נמחקה משורות חברי ההתאחדות לכדורגל בארץ ישראל 7 קבוצות התחרו בליגה זו: איסלמיק חיפה מכבי חיפה אימפריאל חיפה הפועל חיפה טרסנה הרמס שבאב אל-עראב חיפה פעילות ליגה זו הופסקה עקב אי־הופעתן של מרבית הקבוצות למשחקיהם. נענשה ב-3 הפסדים טכניים לאחר שלא הופיעה ל-2 משחקים סיכום ועדת הליגה והגביע, מסמך המודיע על תוצאות הפלייאוף והכרזה על מכבי תל אביב בתור האלופה לשנת 1941/1942, ארכיון ההתאחדות לכדורגל, תאריך: 1 בנובמבר 1943
שפוט: דיוקן עצמי

"שפוט: דיוקן עצמי II"‏ (1979-1978 בקירוב) הוא הדפס מאת הצייר הישראלי אורי ליפשיץ. הדפסו של אורי ליפשיץ הוא הידוע בסדרה בת שבעה הדפסים שיצר האמן בסדנת ההדפס ירושלים בשנת 1979-1978 בקירוב. שישה מבין הדפסים אלו הודפסו בסדרות בנות 6 עותקים (כ"א) אמנם בכל הספרות העבודה מתוארכת לשנת 1980, אולם היא הוצגה בתערוכה "אמן - סדנה - הדפס" שהתקיימה במוזיאון בית אורי ורמי נחושתן בפברואר שנת 1979. תצלום העבודה אף הופיע על כריכת ספר התחריטים והדפסי האבן של האמן. במרכז העבודה, כמו בכל הדפסי הסדרה, מופיע תצלום דיוקנו העצמי של האמן. ליפשיץ גזר את הראש מן התצלום והוא צולם על ידי אריק קילמניק בתהליך של הטיה, כך שבכל אחד מן ההדפסים מופיע הראש בפרספקטיבה שונה ונטוייה יותר. התצלום הועבר אל לוח הדפסה עשוי אבץ באמצעות תצריב צילומי. מעל התצלום מופיעים כתמי צבע, היכולים להתפרש כדימוי דל דם נוזל, סימן של ספרית ימים ושרבוטים נוספים, שנוצרו על ידי אקווטינטת סוכר. בצדו העליון השמאלי של ההדפס מופיע דימוי של דובי, שנותר בטכניקה של תצריב. דימוי זה כבר הופיע בסדרת הדפסים "בובות ורובים" של ליפשיץ משנת 1974. בנוסף, בטקסט בכתב ידו של ליפשיץ מופיע שם הסדרה - "שפוט" ו-"Convicted" - בעברית ובאנגלית. מאירה פרי להמן תיארה את השימוש הסדרתי בצילום כ"הולך וקטן, הולך ו'נמחץ', עד שבהדפס האחרון הוא נראה כאילו מגובה, כחלק מרצפה".. האלימות העצמית המופיע בעבודות הביאה את גדעון עפרת לתאר את סדרת העבודות כמבטאות "תהליך הדרגתי של חיסול האני". ראו: קילמניק, אריק, אמן - סדנה - הדפס, מוזיאון ע"ש אורי ורמי נחושתן, אשדות יעקב מאוחד, 1979 כרטיסי העבודה של הסדרה בסדנת ההדפס ירושלים נלקחו בעבר על ידי רשויות מס הכנסה לשם חקירה ולא הוחזרו. ראו: יריב, ישעיהו, אורי ליפשיץ: תחריטים וליתוגרפיות 1985-1963, גלריה גורדון, תל אביב, 1986 באותה עת נעשה לא היה בידי הסדנה אמצעי הקרנה, ונעשה שימוש באור שמש ישיר לשם העברת התצלום. פרי-להמן, מאירה (עורכת), על נייר / בנייר / עם נייר: 100 יצירות מן המאה העשרים מאוסף מוזיאון ישראל, מוזיאון ישראל, ירושלים, 1990, עמ' 118 עפרת, גדעון, "ספר אורי ליפשיץ: דיוקנאות עצמיים: סוף שנות ה-70", באתר "המחסן של גדעון עפרת", 7 בנובמבר 2013
יחסי איסלנד–סין

יחסי איסלנד–סין הם היחסים הדיפלומטיים הרשמיים שבין הרפובליקה של איסלנד לבין הרפובליקה העממית של סין. היחסים הדיפלומטיים שבין הרפובליקה העממית של סין לבין איסלנד כוננו ב-8 בדצמבר 1971. במאי 1972 שלחה סין את השגריר התושב הראשון לאיסלנד. ב-1995 הקימה איסלנד את שגרירותה בבייג'ינג ונשלחה אליה שגרירה תושבת סין. בדצמבר 1995, חודשים אחדים לאחר הקמת השגרירות האיסלנדית בסין, חידשה סין את הנוהג לשגר שגרירים תושבי איסלנד (בין השנים 1983 ל-1995, השגריר הסיני בקופנהגן, דנמרק, הואמן גם על איסלנד). בשנת 2010 חתמה אנקס, חברה איסלנדית, על הסכם עם ממשלת סין שנותן לה בעלות על מכרות שונים במונגוליה הפנימית מהם היא מפיקה אנרגיה גאותרמית. ב-2011 הציע איל ההון הסיני הואנג נובו לקנות את העיירה גרימסטאיר בצפון-מזרח איסלנד. לאחר משא ומתן ארוך ורציני העסקה נפלה. בשנת 2013 חתמה איסלנד על הסכם סחר חופשי עם סין. זה היה הסכם הסחר החופשי הסיני הראשון עם מדינה אירופאית. סין היא שותפת המסחר הגדולה ביותר של איסלנד באסיה, והשביעית בגודלה בעולם. בשנת 2010 היה סך המסחר הבילטרלי בין שתי המדינות 112 מיליון דולר, שתוכו כ-71 מיליון דולר היה סך הייצוא מסין לאיסלנד וסך הייצוא מאיסלנד לסין היה כ-41.33 מיליון דולר. סחורת הייצוא מסין לאיסלנד כוללת קוק, בגדים, טקסטיל ועוד, ואילו 90% מהסחורה המיוצאת מאיסלנד לסין היא מוצרים מענף הדיג. איסלנד מיוצגת בסין בדרג השגרירות באמצעות שגרירות שהיא מחזיקה בבייג'ינג, בירת המדינה. סין מיוצגת באיסלנד בדרג השגרירות באמצעות שגרירות שהיא מחזיקה ברייקיאוויק, בירת המדינה. Iceland banks on geothermal for economic expansion, הגרדיאן, 2010 Hands off our wilderness, האקונומיסט, 29 בספטמבר 2011 Iceland Is First in Europe to Sign Free Trade Pact With China, בלומברג, 3 באפריל 2013 中冰关系简介, is.china-embassy.org 中國評論新聞：中冰關係進入加速發展“快車道”, hk.crntt.com "中国冰岛自贸协定今起生效 将推动两国贸易". נבדק ב-2017-12-23. EMBASSY OF ICELAND IN BEIJING, CHINA EMBASSY OF CHINA IN REYKJAVIK, ICELAND
This Kiss

This Kiss (בעברית: נשיקה זו) הוא שיר של הזמרת הקנדית קארלי ריי ג'פסן. השיר יצא לאור ב-10 בספטמבר 2012 כסינגל השלישי מתוך האלבום השני של ג'פסן, Kiss. השיר קיבל ביקורות חיוביות ממבקרי המוזיקה שהשוו אותו ל-Call Me Maybe ו-Good Time. השיר זכה להצלחה נחמדה בעולם והגיע למקום הראשון במצעדים של בלגיה ואוקראינה ולמקום 23 במצעד הקנדי ונכנס ל-100 הגדולים בהרבה מצעדים, ביניהם המצעד האמריקאי הבילבורד הוט 100. השיר נכתב על ידי ג'פסן, מתיו קומה, קלי קובל וסטפן קנגל גורי הידוע בשם הבמה Redfoo מצמד האלקטרופופ LMFAO, באמצעות דואר אלקטרוני, הודעות טקסט ושיחות טלפון. ג'פסן הסבירה "אף פעם לא כתבתי שיר באמצעות דואר אלקטרוני, הודעות טקסט ושיחות טלפון, אז בהחלט הייתי אומרת שזה משהו חדש". ג'פסן הופיעה עם השיר לראשונה בתוכנית המופע של אלן דג'נרס ב-18 בספטמבר 2012. היא הופיעה איתו בעוד מקומות, ביניהם טקס פרסי המוזיקה האמריקאית 2012. הצילומים לקליפ הרשמי החלו ב-20 בספטמבר 2012. ג'פסן אמרה שהיא מתכוונת להראות צד בוגר יותר בקליפ. הקליפ יצא ב-28 באוקטובר. הקליפ מתחיל עם ג'פסן וחבריה כשהם נוהגים ברכב מסוג פיאט. לאחר מכן הם נכנסים למסיבה, שם ג'פסן מתחילה עם בחור (השחקן קורט קלוניס). הבחור נמשך אליה מיד. בסוף הקליפ ג'פסן והבחור קופצים לבריכה ומתנשקים בתוך המים. מידע על היצירה "This Kiss" באתר מיוזיק בריינז גרסאות נוספות ל"This Kiss" באתר SecondHandSongs